WHA ตั้งเป้าพื้นที่ให้เช่าปีนี้ทะลุ 2 แสนตร.ม. เผยอยู่ระหว่างการเจรจาเข้าลงทุนในเวียดนาม
WHA เดินหน้าขยายพื้นที่ให้เช่าคลังสินค้า-ศูนย์กระจายสินค้า ตั้งเป้าพื้นที่ให้เช่าปีนี้ทะลุเป้า 2 แสนตร.ม. เตรียมขยายธุรกิจออกไปในประเทศแถบอาเซียนมากขึ้น เผยอยู่ระหว่างการเจรจาเข้าลงทุนในเวียดนาม คาดมีความชัดเจนในเร็วๆ นี้ 
20 ส.ค. 2558

นายแพทย์สมยศ อนันตประยูร ประธานกรรมการและประธานเจ้าหน้าที่บริหาร บริษัท ดับบลิวเอชเอคอร์ปอเรชั่น จำกัด (มหาชน) หรือ WHA เปิดเผยว่า บริษัทมั่นใจว่าในปีนี้ผลการดำเนินจะเติบโตแบบก้าวกระโดดตามเป้าหมายที่คาดการณ์ไว้ที่ระดับประมาณ 13,000 ล้านบาท ซึ่งหากรวมรายได้ที่เกิดจากแผนการขายทรัพย์สินของ HEMRAJ เข้ากอง REIT รวมกว่า 6,000-7,000ล้านบาท จะทำให้รายได้รวมของกลุ่มเติบโตกว่า 19,000 ล้านบาท
สำหรับแผนการดำเนินธุรกิจในครึ่งปีหลัง บริษัทจะยังเดินหน้าขยายพื้นที่ให้เช่าคลังสินค้าและศูนย์กระจายสินค้า รวมถึงโรงงานระดับพรีเมียมเพิ่มมากขึ้น โดยในปีนี้ตั้งเป้าการขยายพื้นที่ไว้ 200,000 ตารางเมตร (ตร.ม.) ซึ่งน่าจะทะลุเป้าแน่นอน เนื่องจากยอดขายมักจะมากในครึ่งหลังของปี อีกทั้งภาวะเศรษฐกิจที่เติบโตต่ำแบบนี้ ส่วนใหญ่ลูกค้าจะหันมาสนใจการเช่าอาคารและโรงงานที่มีคุณภาพมากขึ้นกว่าเดิม
โดยขณะนี้อยู่ระหว่างการเจรจาโครงการ Built to Suit คลังสินค้าขนาดใหญ่กับลูกค้าหลายราย ที่ยอมรับแนวคิดการรวมศูนย์ (Consolidation) คลังสินค้าและศูนย์การกระจายสินค้าว่าเป็นแนวทางที่ดีอย่างยิ่ง เพื่อประหยัดต้นทุนในการขนส่ง ต้นทุนในการจัดเก็บสินค้าและช่วยลดกำลังคนที่ทำงานได้มากอย่างต่อเนื่องในระยะยาวซึ่งคาดว่าจะได้ข้อสรุปภายในปีนี้
นอกจากนี้ยังเตรียมขยายธุรกิจออกไปในประเทศแถบอาเซียนมากขึ้น จากเดิมที่มีการเข้าไปลงทุนก่อสร้างคลังสินค้าในประเทศอินโดนีเซีย โดยมีพื้นที่ให้เช่าประมาณ 20,000 ตาราเมตร และอยู่ระหว่างการเจรจาเข้าไปลงทุนในประเทศเวียดนามซึ่งคาดว่าจะมีความชัดเจนในเร็วๆนี้
ทั้งนี้บริษัทอยู่ระหว่างเตรียมขายสินทรัพย์เพิ่มเข้ากองทรัสต์ WHART ซึ่งเป็นคลังสินค้าให้เช่าประมาณ175,000ตารางเมตร รวมกับการขายทรัพย์สินประมาณ 14,000 ตารางเมตรให้แก่กองทุนอสังหาริมทรัพย์ WHAPF มูลค่ารวมประมาณ4,800 ล้านบาท ในช่วงไตรมาส 4/58 นี้
นอกจากนี้บริษัทมีแผนที่จะจัดตั้งกอง WHABT ซึ่งเป็นกองทรัสต์ประเภท Office REIT  อันประกอบด้วยสำนักงาน SJ  Infinite I Business Complex ให้เช่าย่านวิภาวดี-รังสิต และสำนักงานประเภท Built-to-Suit ให้เช่าย่านบางนา พื้นที่รวมกว่า 30,000 ตารางเมตร มูลค่าเบื้องต้น 2,390ล้านบาท โดยคาดว่าจะจัดตั้งได้ภายในเดือนตุลาคมปีนี้ โดยล่าสุดที่ประชุมคณะกรรมการบริษัท มีมติเกี่ยวกับการขายทรัพย์สิน ให้แก่ทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ บิสซิเนส คอมเพล็กซ์ (กองทรัสต์) ประกอบด้วย
1.โครงการอาคาร SJ Infinite I Business Complex ตั้งอยู่บนถนนวิภาวดี-รังสิตจังหวัดกรุงเทพมหานคร
2. โครงการ Bangna Business Complex ตั้งอยู่บนถนนบางนา-ตราด กม.7 จังหวัดสมุทรปราการ มูลค่ารวมประมาณ 2,390 ล้านบาท
ส่วนสินทรัพย์ของบริษัท เหมราชพัฒนาที่ดิน จำกัด (มหาชน) หรือ HEMRAJ มูลค่าประมาณ 8,000 -9,000 ล้านบาทนั้น อยู่ระหว่างขั้นตอนการพิจารณาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยได้ยื่นแบบคำขออนุญาตเสนอขายหน่วยทรัสต์ไปเมื่อวันที่ 29 กรกฎาคม 2558  
 